text:
Usondele Kangakanani KuYehova?
“Sondelani kuThixo, naye uya kusondela kuni.”—YAKOBI 4:8.
1. Kutheni simele sibhinq’ omfutshane ukuze ubuhlobo bethu noYehova buhlale bomelele?
UKUBA sele uliNgqina likaYehova elibhaptiziweyo, uneyona nto ixabisekileyo. Unobuhlobo obusondeleyo noYehova. Kodwa ihlabathi likaSathana lifuna ukubuqhawula obo buhlobo, ibe nokungafezeki kwethu kunokubenza buthathaka. Ngenxa yaloo nto, sonke simele sibhinq’ omfutshane ukuze sigcine ubuhlobo bethu noYehova bomelele.
2. (a) Buyintoni ubuhlobo? (Jonga umbhalo osemazantsi.) (b) Sinokubomeleza njani ubuhlobo bethu noYehova?
2 Ngaba uyakholelwa nyhani ukuba uYehova ukho? Ngaba umjonga njengoMhlobo wakho? Ngaba awungethandi ukuba ubuhlobo bakho naye bomelele nangakumbi? UYakobi 4:8 uthi: “Sondelani kuThixo, naye uya kusondela kuni.” Ubuhlobo bakho noYehova bakhiwa nguwe naye. * (Funda umbhalo osemazantsi.) Ukuba uyazisondeza kuye, naye uya kuzisondeza kuwe. Okukhona uzisondeza kuye, kokukhona eya kuba ngumntu wokwenene kuwe, ibe niya kusondelelana kangangokuba ude uvakalelwe njengoYesu xa wathi: “Lowo undithumileyo uyinene” futhi “mna ndiyamazi.” (Yohane 7:28, 29) Kodwa ke ungazisondeza njani kuYehova?
3. Sinokunxibelelana njani noYehova?
3 Ukuba uyafuna ukusondela kuYehova, kubalulekile ukuba nihlale ninxibelelana. Kodwa inokwenzeka njani loo nto? Khawucinge ngendlela eninxibelelana ngayo nomhlobo wakho ohlala kude. Ninokuhlala nibhalelana nize nifowunelane. Nawe unokuthetha noYehova ngokuhlala uthandaza. (Funda iNdumiso 142:2.) Kodwa ke ungamvumela njani uYehova ukuba naye athethe nawe? Kufuneka ulifunde rhoqo ilizwi lakhe, iBhayibhile, uze ucinge nzulu ngaloo nto uyifundayo. (Funda uIsaya 30:20, 21.) Makhe sibone ukuba ukunxibelelana ngolu hlobo noYehova kunokumenza njani abe nguMhlobo wakho wokwenene.
MVUMELE UYEHOVA ATHETHE NAWE XA UFUNDA IBHAYIBHILE
4, 5. UYehova uthetha njani nawe xa ufunda iBhayibhile? Zekelisa.
4 Siyayazi into yokuba iBhayibhile inomyalezo kaThixo oya kubo bonke abantu. Kodwa ngaba inokukunceda wena ukuba usondele kuYehova? Ewe! Njengoko uqhubeka uyifunda yonk’ imihla iBhayibhile, qwalasela indlela ovakalelwa ngayo ngale nto uyifundayo. Emva koko, cinga indlela onokuyisebenzisa ngayo. Xa uyenza le nto, uvumela ukuba uYehova athethe nawe. Uba nguMhlobo onokukunceda, ibe nawe uyasondela kuye.—Hebhere 4:12; Yakobi 1:23-25.
5 Ngokomzekelo, uvakalelwa njani xa ufunda la mazwi kaYesu athi: “Musani ukuziqwebela ubuncwane emhlabeni”? Ukuba uzama ngamandla akho onke ukumbeka kwindawo yokuqala ebomini bakho, uya kutsho ubone ukuba uYehova uyakholiswa nguwe. Kodwa usenokuthi xa ufunda la amazwi kaYesu, uqonde ukuba kufuneka ubenze lula ubomi bakho uze umsebenzele ngakumbi uThixo. Ukuba kunjalo, uYehova uyakunceda wazi kakuhle ukuba yintoni wena onokuyenza ukuze usondele kuye.—Mateyu 6:19, 20.
6, 7. (a) Xa sifunda iBhayibhile, yintoni eyenzekayo kuthando lwethu nolukaYehova? (b) Sifanele sibe yintoni esona sizathu sethu sokufunda iBhayibhile?
6 Xa siyifunda iBhayibhile, siye sibone izinto esinokuzitshintsha ukuze simkhonze kakuhle uYehova. Kodwa siye sibone nezinto ezintle azenzayo kunye nendlela athandeka ngayo, zinto ezo zisenza simthande nangakumbi. Ibe njengoko sisiya simthanda nangakumbi, naye uya esithanda, ngaloo ndlela ubuhlobo bethu naye buya busomelela.—Funda eyoku-1 kwabaseKorinte 8:3.
7 Ukuba sifuna ukusondela kuYehova, kubalulekile ukuba siyifunde ngeenjongo ezintle iBhayibhile. Kaloku uYesu wathi: “Oku kuthetha ubomi obungunaphakade, ukungenisa kwabo ulwazi ngawe, wena ukuphela koThixo oyinyaniso, nangalowo umthumileyo, uYesu Kristu.” (Yohane 17:3) Zininzi izinto ezintsha nezibangela umdla esinokuzifumana eBhayibhileni xa siyifunda, kodwa esona sizathu sethu sokuyifunda sifanele sibe kukumazi kakuhle uYehova.—Funda iEksodus 33:13; iNdumiso 25:4.
8. (a) Abanye basenokuvakalelwa njani ngokohlwaya kukaYehova uKumkani uAzariya? (b) Ukuba umazi nyhani uYehova, yintoni onokuqiniseka ngayo?
8 Xa uYehova enguMhlobo esisondeleyo kuye, asiyi kuba nangxaki xa iBhayibhile ingasoloko isichazela isizathu sokuba azenze ngendlela ethile ezinye izinto. Ngokomzekelo, xa uAzariya wayengukumkani kwaYuda, abantu babenqula izithixo. UAzariya akazange ayenze yena loo nto. “Waqhubeka esenza oko kuthe tye emehlweni kaYehova.” (2 Kumkani 15:1-5) Kodwa uYehova wamohlwaya ngesifo seqhenqa. Kwakutheni? Le nxalenye yeli bali ayisicaciseli. Ngoko uvakalelwa njani ngale nto wayenzayo uYehova? Ngaba iyakukhathaza, ikwenza ucinge ukuba uYehova wayemdlel’ indlala uAzariya, emohlwaya ngaphandle kwesizathu? Ayifanelanga ikukhathaze. Kaloku, ukuba umazi nyhani uYehova, uyazi ukuba ingqeqesho yakhe isoloko ilungile. Usoloko esohlwaya “ukusa kumlinganiselo ofanelekileyo.” (Yeremiya 30:11) Ngoko ke, nangona ungazi ukuba kwakutheni ukuze uYehova ohlwaye uAzariya, unako ukuqiniseka ukuba akazange amdlel’ indlala.
9. Yiyiphi ingcombolo esinceda siqonde ukuba kwakutheni ukuze uYehova amohlwaye ngeqhenqa uAzariya?
9 IBhayibhile iyasichazela iinkcukacha ezingakumbi ngobomi bukaKumkani uAzariya, owayekwabizwa ngokuthi nguKumkani u-Uziya. (2 Kumkani 15:7, 32) Xa liqhubeka eli bali kweyesi-2 yeziKronike 26:3-5, 16-21, siva ukuba wenza “okulungileyo emehlweni kaYehova.” Kodwa ke kuphinda kuthiwe, kamva “intliziyo yakhe yaba nekratshi ukusa kwinqanaba lokonakala.” Lo kumkani wazama ukwenza into ekwakuvumeleke ababingeleli kuphela ukuba bayenze. Ababingeleli abayi-81 bazama ukumnqanda. Wenza ntoni ngaloo nto? Ikratshi lakhe lalisele liqatsele kangangokuba wade waba nomsindo! Le ngcombolo isinceda siqonde ukuba kwakutheni ukuze uYehova amohlwaye ngeqhenqa lo kumkani.
Njengoko usiya umazi kakuhle uYehova, uya kumthanda uze umthembe nangakumbi
10. Kutheni kungeyomfuneko ukusoloko sizazi izizathu zokuba uYehova enze izinto ngendlela ethile? Yintoni enokukwenza uyithembe into yokuba uYehova usoloko esenza okulungileyo?
10 Isifundisa ntoni yonke le nto? Eli bali likaKumkani uAzariya linengcombolo eyaneleyo ukusinceda siqonde isizathu sokuba uYehova amohlwaye. Kodwa uza kuthini xa iBhayibhile ingasiniki zonke iinkcukacha? Ngaba uza kuthandabuza ukuba uYehova wenze okulungileyo? Okanye ngaba uza kubona ukuba iBhayibhile ineenkcukacha ezininzi ezisenza siyithembe into yokuba uThixo usoloko esenza okulungileyo? (Duteronomi 32:4) Njengoko usiya umazi kakuhle uYehova, uya kumthanda uze umthembe nangakumbi. Xa kunjalo ke, akuyomfuneko ukufuna ukwazi isizathu sayo yonk’ into ayenzayo. Njengoko ufunda iBhayibhile, uza kuya ubuqonda ubuntu bukaYehova uze usondele kuye.—INdumiso 77:12, 13.
XA UTHANDAZA UTHETHA NOYEHOVA
11-13. Uyazi njani into yokuba uYehova uyayiphulaphula imithandazo? (Jonga umfanekiso osekuqaleni.)
11 Xa sithandaza, siyasondela kuYehova. Siyamdumisa, simbulele, simcele nokuba asincede. (INdumiso 32:8) Kodwa ukuze ube ngumhlobo osondeleyo kaYehova, umele weyiseke ukuba uyayiva imithandazo.
12 Abanye abantu bathi uThixo akayimameli imithandazo, ibe ukuthandaza yindlela nje yokukwenza uzive ubhetele. Bakholelwa ukuba ukuthandaza kuphelela nje ekukuncedeni ucinge kakuhle ngeengxaki zakho uze uzifumanele izicombululo. Ewe kona, umthandazo unokuzenza ezi zinto. Kodwa xa uthandaza kuYehova, uyakuphulaphula. Uyazi njani loo nto?
Awunasizathu sakuthandabuza ukuba uYehova uyayiphulaphula imithandazo yakho
13 Khumbula kaloku ukuba, ngaphambi kokuba eze emhlabeni, uYesu wambona uYehova eyiphendula imithandazo yabakhonzi bakhe. Xa wayelaph’ emhlabeni, uYesu wathandaza kuYise emchazela izinto azicingayo nendlela avakalelwa ngayo. Ngeny’ imini, wathandaza ubusuku bonke. (Luka 6:12; 22:40-46) Ngaba uYesu wayenokude azihluphe kangako ukuba wayecinga ukuba uYehova akamphulaphulanga? UYesu wafundisa nabafundi bakhe indlela yokuthandaza kuYehova. Ngaba wayenokuyenza loo nto ukuba wayecinga ukuba uYehova akayiphulaphuli imithandazo? Icacile ke into yokuba uYesu wayesazi ukuba uYehova uyayiphulaphula imithandazo. Wade wathi: “Bawo, ndiyakubulela ngokuba uye wandiva. Enyanisweni, bendisazi ukuba usoloko undiva.” Nathi asinasizathu sakuthandabuza ukuba uYehova uyayiphulaphula imithandazo yethu.—Yohane 11:41, 42; INdumiso 65:2.
14, 15. (a) Kusinceda njani ukungqala kwimithandazo yethu? (b) Imithandazo kaKathy yamnceda njani ukuba asondele kuYehova?
14 Kakade ke, imithandazo yakho ayinakusoloko iphendulwa ngendlela ecacileyo. Kodwa xa ungqala kwimithandazo yakho, uza kuzibona kakuhle iindlela aphendula ngazo uYehova, nento yokuba unguThixo ophilayo. Ukuba umchazela zonk’ izinto ezikuxhalabisayo, uYehova uya kusondela kuwe.
15 Ngokomzekelo, uKathy wayeman’ esiya entsimini, kodwa engayithandi ncam. * (Funda umbhalo osemazantsi.) Lo dade uthi: “Ndandingenamdla wayo intsimi. Ndandingayithandi tu.” Emva kokuba ethathe umhlala-phantsi, omny’ umdala wamkhuthaza ukuba abe nguvulindlela othe ngxi. Uphind’ athi: “Wade wandinika nefomu. Ndagqiba kwelokuba ndibe nguvulindlela, kodwa ndaqalisa nokuthandaza yonk’ imihla ndicela uYehova ukuba andenze ndiyithande intsimi.” Ngaba uYehova wayiphendula imithandazo yakhe? Emva kweminyaka emithathu enguvulindlela, uthi: “Ngenxa yokuchitha ixesha elininzi entsimini nokufunda kwabanye oodade, ndiye ndaphucula ubuchule bam bokufundisa. Kungoku nje, ndiyithand’ egazini intsimi. Eny’ into, ngoku ndisondele ngakumbi kuYehova kunangaphambili.” Imithandazo kaKathy yamnceda wasondela kuYehova.
DLALA INDIMA YAKHO
16, 17. (a) Yintoni esimele siyenze ukuze siqhubeke sisomeleza ubuhlobo bethu noYehova? (b) Yintoni esiza kuthetha ngayo kwinqaku elilandelayo?
16 Sinako ukuhlala sisondela kuYehova ngonaphakade. Ngoko masiqhubeke simmamela ngokuyifunda qho iBhayibhile, size singayeki ukuthetha naye ngomthandazo. Xa sisenjenjalo, ubuhlobo bethu noYehova buza komelela, ibe uza kusinceda sinyamezele izilingo.
Sinako ukuhlala sisondela kuYehova ngonaphakade
17 Kodwa ngamany’ amaxesha iingxaki zethu ziye zifune ukusongamela nangona siqhubeka sithandaza kuYehova. Ngamaxesha anjalo, sinokuqalisa ukungamthembi uYehova. Sinokuvakalelwa ngathi akayimameli imithandazo yethu size sithandabuze kwaubuhlobo bethu naye. Kuthiwani ke xa kunjalo? Inqaku elilandelayo liza kusiphendula.
^ isiqe. 2 Ubuhlobo yindlela abantu ababini abavakalelwa ngayo nabaphathana ngayo. Bobabini ikho into ekufuneka bayenze ukuze ubuhlobo babo buhlale bomelele.
^ isiqe. 15 Asilogama lakhe.


c: text/html

text:
Ngaba UThixo Ngusomandla Nje Ongenazimvakalelo?
Impendulo Esuka EBhayibhileni
UThixo unamandla angenakulinganiswa nanto kwindalo yonke. Xa ithetha ngendlela awazidala ngayo iinkwenkwezi ezingenakubaleka, iBhayibhile ithi: “
Phakamiselani amehlo enu phezulu nize nibone. Ngubani na odale ezi zinto? NguLowo uzisa umkhosi wazo kanye ngokwenani, [uThixo] uzibiza nangegama xa zizonke. Ngenxa yamandla amakhulu, kanjalo womelele ngamandla, akukho nanye esalayo.”—Isaya 40:25, 26.
Kodwa uThixo akangomntu nje ongusomandla. IBhayibhile ithi uneemvakalelo, njengothando nentiyo. (INdumiso 11:5; Yohane 3:16) Ikwabonisa ukuba uThixo uyavakalelwa ngezinto ezenziwa ngabantu.—INdumiso 78:40, 41.
Funda Okungakumbi
Ngubani UThixo?
Ngaba uThixo unalo igama, yaye ngaba usikhathalele?
Ngaba ‘Unokusondela KuThixo’?
UYehova uThixo, uMdali wamazulu nomhlaba usinika isimemo nesithembiso.

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
22 “Xa athe umntu weba inkunzi yenkomo okanye imvu waza wayixhela okanye wathengisa ngayo, makayibuyekeze ngeenkomo ezintlanu inkunzi leyo yenkomo nangezimvu ezine imvu leyo.+
2 (“Ukuba isela+ lithe lafunyanwa liqhekeza+ laza labethwa, lafa, akukho tyala lagazi kulowo.+
3 Ukuba liphunyelwe lilanga, lobakho ityala legazi kulowo.)
“Malikubuyekeze oko. Ukuba alinanto, makuthengiswe ngalo ngenxa yezinto elizibileyo.+
4 Ukuba ithe ngokuqinisekileyo yafunyanwa isesandleni salo yaye iphilile, loo nto ibiweyo, nokuba yinkunzi yenkomo, nokuba liesile, nokuba yigusha, loyibuyekeza ngokuphindiweyo.
5 “Ukuba umntu uthe wadlisa intsimi okanye isidiliya, wavulela amaqegu akhe, abhuqa enye intsimi, makabuyekeze+ ngeyona nto intle yentsimi yakhe okanye ngeyona nto intle yesidiliya sakhe.
6 “Xa kuthe kwatsha umlilo waza wanwenwela emeveni, wazitshisa zaphela izithungu okanye ukudla okuziinkozo okungekavunwa, okanye intsimi,+ lowo uwuphembileyo umlilo lowo makakubuyekeze oko kutshileyo.
7 “Xa athe umntu wanika idlelane lakhe imali okanye impahla ukuba liyigcine,+ yaza yabiwa endlwini yaloo mntu, ukuba lithe lafunyanwa isela elo, loyibuyekeza ngokuphindiweyo.+
8 Ukuba lithe alafunyanwa isela, ngoko umninindlu makasondezwe kuTHIXO oyinyaniso+ ukuze kubonwe ukuba akasanga sandla kusini na kwimpahla yedlelane lakhe.
9 Ngokubhekisele kuso nasiphi na isimangalo,+ enoba siphathelele inkunzi yenkomo, iesile, imvu, isambatho, nayo nantoni na elahlekileyo atshoyo omnye ngayo ukuthi, ‘Yeyam!’ soziswa isimangalo eso phambi koTHIXO oyinyaniso.+ Othe wavakaliswa engongendawo nguThixo wolibuyekeza ngokuphindiweyo idlelane lakhe.+
10 “Xa athe umntu wanika idlelane lakhe iesile okanye inkunzi yenkomo okanye imvu okanye nasiphi na isilwanyana sasekhaya ukuba lisigcine, saza safa okanye senzakala okanye saqhutywa kwemkiwa naso kungaboni bani,
11 malimfungele+ ngoYehova idlelane elo ukuba alisanga sandla empahleni yakhe;+ umele amkele oko umniniyo, lingayibuyekezi.
12 Kodwa ukuba zibiwe zikuye, wobuyekeza kumninizo.+
13 Ukuba iqwengwe lirhamncwa,+ woyizisa njengobungqina.+ Makangayibuyekezi into eqwengwe lirhamncwa.
14 “Kodwa ukuba ubani uboleke nto ithile kwidlelane lakhe,+ yaza yenzakala okanye yafa engekho umniniyo, makayibuyekeze.+
15 Ukuba ubekho umniniyo, akayi kuyibuyekeza. Ukuba ibiqeshiwe, mayibuyekezwe ngengqesho yayo.
16 “Xa ithe indoda yalukuhla intombi enyulu engaganwanga, yaza yalala nayo,+ yoyilobola ibe ngumfazi wayo.+
17 Ukuba uyise wayo walile kwaphela ukuyinikela kuyo, mayirhole imali njengekhazi lazo iintombi ezinyulu.+
18 “Umkhafulikazi uze ungamyeki aphile.+
19 “Nabani na olala nesilo makabulawe afe.+
20 “Obingelela kubo nabaphi na oothixo ngaphandle kukaYehova yedwa makatshatyalaliswe.+
21 “Umphambukeli uze ungamdlakazelisi okanye umcinezele,+ kuba naningabaphambukeli nani ezweni laseYiputa.+
22 “Nize ningamxhwalekisi nabani na ongumhlolokazi okanye inkwenkwe engenayise.+
23 Ukuba uthe wayixhwalekisa nangayiphi na indlela, yadanduluka kum, ndosiva ngenene isikhalo sayo;+
24 uvuthe umsindo wam, ndinibulale ngokuqinisekileyo ngekrele,+ babe ngabahlolokazi abafazi benu, bangabi nayise oonyana benu.+
25 “Ukuba uthe wababoleka imali abantu bam, oxhwalekileyo okunye nawe,+ uze ungabi njengombolekisi obiza inzuzo enkulu kuye. Uze ungambizi nzala.+
26 “Ukuba uthimbe isambatho sedlelane lakho njengesibambiso,+ wosibuyisela kulo ekutshoneni kwelanga.
27 Kuba sikuphela kwesigubungelo elinaso.+ Siyingubo yokwaleka ulusu lwalo. Lolala ngantoni ke? Kothi xa lithe ladanduluka kum, ndive ngokuqinisekileyo, kuba ndinobabalo.+
28 “Uze ungamqalekisi uThixo,+ ungasiqalekisi nesikhulu ebantwini bakowenu.+
29 “Imveliso yakho epheleleyo newayini yakho ephuphumayo uze ungandiniki uthingaza.+ Owamazibulo koonyana bakho uze umnikele kum.+
30 Uze wenjenje ngenkunzi yakho yenkomo nangemvu yakho:+ Zoba kunina iintsuku ezisixhenxe.+ Ngosuku lwesibhozo uze uyinikele kum.
31 “Nize nizingqine ningabantu abangcwele kum;+ ningayidli inyama yento eqwengwe lirhamncwa endle.+ Yiphoseni ezinjeni.+
Yithumele
Yithumele
Eksodus 22
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=22&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D22%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 UKumkani uSolomon wayethanda abafazi basemzini+ abaninzi kunye nentombi kaFaro,+ amaMowabhikazi,+ ama-Amonikazi,+ amaEdomikazi,+ amaSidonikazi+ namaHitikazi,+
2 kwiintlanga awayethe ngazo uYehova koonyana bakaSirayeli: “Ningangeni phakathi kwazo,+ nazo zingangeni phakathi kwenu; eneneni ziya kwenza intliziyo yenu ityekele ekulandeleni oothixo bazo.”+ USolomon wanamathela+ kubo wabathanda.
3 Yaye waba nabafazi abangamakhulu asixhenxe, amakhosazana, namashweshwe angamakhulu amathathu; kwaye abafazi bakhe bayityekisa+ intliziyo yakhe.
4 Kwathi ngexesha lokuba mdala+ kukaSolomon abafazi bakhe bayenza intliziyo yakhe yatyekela+ ekulandeleni abanye oothixo;+ kwaye intliziyo yakhe ayizange iphelele+ kuYehova uThixo wakhe njengentliziyo kaDavide uyise.
5 Kwaye uSolomon waqalisa ukulandela uAshtoreti+ uthixokazi wamaSidon noMilkom+ into elizothe yama-Amoni.
6 Yaye uSolomon waqalisa ukwenza okubi+ emehlweni kaYehova, akamlandela ngokupheleleyo uYehova njengoDavide uyise.+
7 Kungoko awathi uSolomon wamakhela indawo ephakamileyo+ uKemoshe+ into elizothe+ yakwaMowabhi kwintaba+ eyayiphambi+ kweYerusalem, noMoleki into elizothe yoonyana baka-Amoni.
8 Yaye leyo yindlela awenza ngayo kubo bonke abafazi bakhe basemzini+ ababeqhumisa umbingelelo kwaye bebingelela koothixo babo.+
9 UYehova waba nomsindo+ kuSolomon, ngenxa yokuba intliziyo yakhe yemka kuYehova uTHIXO kaSirayeli,+ lowo wayebonakele kabini kuye.+
10 Kwaye ngokuphathelele le nto wamyalela ukuba angalandeli abanye oothixo;+ kodwa akazange akugcine oko uYehova wayemyalele kona.
11 UYehova wathi kuSolomon: “Ngenxa yokuba oku kwenzekile kuwe yaye ungawugcinanga umnqophiso wam nemimiselo yam endakuyalela yona, ndiya kubukrazula ubukumkani kuwe, ndibunike umkhonzi wakho.+
12 Noko ke, andiyi kukwenza ngemihla yakho,+ ngenxa kaDavide uyihlo.+ Ndiya kubukrazula esandleni sonyana wakho.+
13 Kuphela nje andiyi kubukrazula bonke ubukumkani.+ Esinye isizwe ndiya kusinika unyana wakho, ngenxa kaDavide umkhonzi wam+ nangenxa yeYerusalem endiyinyulileyo.”+
14 Kwaye uYehova wamvelisela umchasi+ uSolomon,+ ongulo, uHadadi umEdom wenzala kakumkani. WayekwaEdom.+
15 Yaye kwathi ekuxabeleni kukaDavide uEdom,+ xa uYowabhi owayeyintloko yomkhosi wenyukayo ukuza kungcwaba abo babebulewe, wazama ukuxabela yonke into eyindoda kwaEdom.+
16 (Kuba uYowabhi nawo onke amaSirayeli bahlala apho iinyanga ezintandathu de baxabela yonke into eyindoda kwaEdom.)
17 Yaye uHadadi wabaleka wemka, yena namanye amadoda akwaEdom angabakhonzi bakayise ekunye naye, baya eYiputa, ngoxa uHadadi wayeseyinkwenkwana.
18 Ngoko besuka kwaMidiyan+ beza eParan, bathabatha amadoda eParan+ beza eYiputa kuFaro ukumkani waseYiputa, owamnika indlu. Kwakhona, wamabela isonka, waza wamnika umhlaba.
19 Yaye uHadadi waqhubeka efumana ubabalo+ emehlweni kaFaro, kangangokuba wamnika umfazi,+ udade bomfazi wakhe, udade boTapenesi inenekazi.
20 Ekuhambeni kwexesha udade boTapenesi wamzalela uGenubhati unyana wakhe, yaye uTapenesi wamlumlela+ kanye phakathi endlwini kaFaro; kwaye uGenubhati waqhubeka esendlwini kaFaro phakathi koonyana bakaFaro.
21 UHadadi weva eseYiputa ukuba uDavide ulele kookhokho bakhe+ nokuba uYowabhi oyintloko yomkhosi ufile.+ Ngoko uHadadi wathi kuFaro: “Ndindulule,+ ukuze ndihambe ndiye kwilizwe lakowethu.”
22 Kodwa uFaro wathi kuye: “Yintoni na oyisweleyo ngoxa ukunye nam le nto ufuna ukuya kwilizwe lakowenu?” Ke yena wathi: “Nento le; kodwa nakanjani na ndindulule.”
23 Waza uThixo wamvelisela omnye umchasi,+ uRezon unyana kaEliyada, owayebaleke kuHadadezere+ ukumkani waseTsobha+ inkosi yakhe.
24 Yaye waqhubeka eqokelelela amadoda ecaleni lakhe waza waba yintloko yamatutu, ekubulaweni kwawo nguDavide.+ Ngoko baya eDamasko+ baya kuhlala khona baza balawula eDamasko.
25 Kwaye waba ngumchasi kaSirayeli yonke imihla kaSolomon,+ oko kwakuhambisana nobubi obenziwa nguHadadi; yaye wamenyanya+ uSirayeli ngoxa wayeqhubeka elawula eSiriya.
26 Kwakukho uYerobhoham+ unyana kaNebhati umEfrayim waseTsereda, umkhonzi kaSolomon,+ yaye igama likanina lalinguTseruwa, umfazi ongumhlolokazi. Naye waqalisa ukuphakamisa isandla sakhe nxamnye nokumkani.+
27 Yaye nasi isizathu esambangela ukuba aphakamise isandla sakhe nxamnye nokumkani: USolomon wayakhe iSiganga.+ Wayelivalile ithuba lesiXeko sikaDavide uyise.+
28 Ke kaloku le ndoda inguYerobhoham yayilikroti elinamandla.+ Xa uSolomon wabonayo ukuba lo mfana wayengumsebénzi okhutheleyo,+ wamenza umveleli+ wayo yonke inkonzo yesinyanzelo+ yendlu kaYosefu.+
29 Kwathi ngelo xesha uYerobhoham waphuma waya eYerusalem, yaye uAhiya+ umShilo+ ongumprofeti wamfumana endleleni, yaye uAhiya wayezigqume ngesambatho esitsha; kwaye babebobabini entsimini.
30 UAhiya wasibamba isambatho esitsha esasikuye wasikrazula+ saba ziziqwenga ezilishumi elinesibini.+
31 Yaye wahlabela mgama wathi kuYerobhoham:
“Zithabathele iziqwenga ezilishumi; kuba utshilo uYehova uTHIXO kaSirayeli ukuthi, ‘Ndiyabukrazula ubukumkani esandleni sikaSolomon, kwaye ngokuqinisekileyo ndiya kukunika izizwe ezilishumi.+
32 Yaye isizwe esinye+ siya kuqhubeka sisesakhe ngenxa yomkhonzi wam uDavide+ nangenxa yeYerusalem,+ isixeko endisinyulileyo kuzo zonke izizwe zakwaSirayeli.
33 Isizathu sikukuba baye bandishiya+ baza baqubuda kuAshtoreti+ uthixokazi wamaSidon, kuKemoshe+ uthixo wakwaMowabhi nakuMalkom+ uthixo woonyana baka-Amoni; kwaye abakhange bahambe ezindleleni zam ngokwenza oko kulungileyo emehlweni am nakwimimiselo yam nakwizigwebo zam njengoDavide uyise.
34 Kodwa andiyi kuthabatha ubukumkani buphela esandleni sakhe, ngenxa yokuba ndiya kumbeka ukuba abe sisikhulu yonke imihla yobomi bakhe,+ ngenxa kaDavide umkhonzi wam endamnyulayo, ngenxa yokuba wayigcina imiyalelo yam nemimiselo yam.
35 Yaye ngokuqinisekileyo ndiya kubuthabatha ubukumkani esandleni sonyana wakhe ndibunike wena, ewe, izizwe ezilishumi elinesibini.+
36 Kwaye unyana wakhe ndiya kumnika isizwe esinye, ukuze uDavide umkhonzi wam aqhubeke enesibane lonke ixesha phambi kwam eYerusalem,+ isixeko endizinyulele sona ukuba ndibeke igama lam apho.+
37 Nguwe endiya kumthabatha, yaye uya kulawula konke oko kunqwenelwa ngumphefumlo wakho,+ kwaye ngokuqinisekileyo uya kuba ngukumkani kwaSirayeli.
38 Yaye ukuba uthobela konke oko ndiya kukuyalela kona, uze uhambe ezindleleni zam wenze oko kulungileyo emehlweni am ngokugcina imimiselo yam nemiyalelo yam, kanye njengoko uDavide umkhonzi wam wenzayo,+ nam ndiya kuba nawe,+ kwaye ndiya kukwakhela indlu ehlala ihleli, kanye njengoko ndamakhelayo uDavide,+ yaye ndiya kukunika uSirayeli.
39 Kwaye ndiya kuyithoba inzala kaDavide ngenxa yoku,+ kodwa andiyi kusoloko ndisenjenjalo.’”+
40 USolomon wafuna ukumbulala uYerobhoham.+ Ngoko uYerobhoham wabaleka+ waya eYiputa kuShishaki+ ukumkani waseYiputa, yaye wahlala apho eYiputa de wafa uSolomon.
41 Ke eminye imicimbi kaSolomon nako konke awakwenzayo nobulumko bakhe, akubhalwanga na encwadini yemicimbi kaSolomon?
42 Yaye imihla awalawula ngayo uSolomon eYerusalem uSirayeli wonke yaba yiminyaka engamashumi amane.+
43 Wandula ke uSolomon walala kookhokho bakhe,+ waza wangcwatyelwa kwisiXeko sikaDavide uyise;+ waza uRehobhoham+ unyana wakhe walawula esikhundleni sakhe.
Yithumele
Yithumele
1 Kumkani 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Yintoni Injongo Yobomi?
Impendulo esuka eBhayibhileni
Lo mbuzo unokubuzwa ngeendlela ezininzi, ezifana nezithi, Kutheni silapha nje? okanye Ngaba ubomi bethu bunenjongo? IBhayibhile ithi injongo yobomi bethu kukuba ngabahlobo bakaThixo. Khawuve ezi nyaniso zityhilwa yiBhayibhile.
UThixo nguMdali wethu. IBhayibhile ithi: “Nguye [uThixo] owasenzayo, asisithi.”
—INdumiso 100:3; ISityhilelo 4:11.
UThixo unenjongo ngayo yonke indalo yakhe, kuquka nathi.
—Isaya 45:18.
UThixo wasenza ‘sanentswelo yokomoya’ kunye nomnqweno wokufumana injongo yobomi. (Mateyu 5:3) Ufuna siwanelise loo mnqweno.
—INdumiso 145:16.
Le ntswelo yokomoya, siyanelisa xa sisakha ubuhlobo noThixo. Nangona abanye besenokuthi ayinakwenzeka into yokuba sibe ngabahlobo bakaThixo, iBhayibhile isinika la mazwi akhuthazayo: “Sondelani kuThixo, naye uya kusondela kuni.”
—Yakobi 4:8; 2:23.
Ukuze sibe ngabahlobo bakaThixo, kufuneka siphile ngokwenjongo awasidalela yona. IBhayibhile iyichaza le njongo kwiNtshumayeli 12:13: “Yoyika uThixo oyinyaniso uze ugcine imiyalelo yakhe. Kuba oku kuyimbopheleleko yomntu.”
Kwixesha elizayo, siza kukwazi ukuzalisekisa laa njongo yokuqala kaThixo xa eza kube esuse konke ukubandezeleka, aze aphe bonke abahlobo bakhe ubomi obungunaphakade.
—INdumiso 37:10, 11.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.
Yiyiphi Inyaniso Ngokuphathelele UThixo?
Ngaba ucinga ukuba uThixo ukukhathalele? Funda ngobuntu bakhe nendlela onokusondela ngaye kuye.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Yaye wathetha uYehova kuMoses entlango yaseSinayi,+ ententeni yokuhlangana,+ ngosuku lokuqala lwenyanga yesibini ngonyaka wesibini wokuphuma kwabo ezweni laseYiputa,+ esithi:
2 “Thabathani inani+ lendibano iphela yoonyana bakaSirayeli ngokweentsapho zabo, ngokwezindlu zooyise, ngokwenani lamagama, onke amadoda, ngokweentloko zawo,
3 ukususela kwabanamashumi amabini eminyaka ubudala ukusa phezulu,+ bonke abaphuma umkhosi kwaSirayeli.+ Nize nibabhalise ngokwemikhosi yabo, wena noAron.
4 “Yaye nifanele nizithabathele amadoda athile aza kuba kunye nani, indoda ibe nye esizweni ngasinye; nganye eyintloko endlwini kayise.+
5 Ngawo la amagama amadoda aya kuma nani: KwaRubhen,+ nguElitsure+ unyana kaShedeyure;
6 kwaSimeyon,+ nguShelumiyeli+ unyana kaTsurishadayi;
7 kwaYuda,+ nguNashon+ unyana ka-Aminadabhi;
8 kwaIsakare,+ nguNetaneli+ unyana kaTsuware;
9 kwaZebhulon,+ nguEliyabhi+ unyana kaHelon;
10 koonyana bakaYosefu:+ kwaEfrayim,+ nguElishama unyana ka-Amihudi; kwaManase,+ nguGamaliyeli unyana kaPedatsure;
11 kwaBhenjamin,+ nguAbhidan+ unyana kaGidiyoni;
12 kwaDan,+ nguAhiyezere+ unyana ka-Amishadayi;
13 kwa-Ashere,+ nguPagiyeli+ unyana kaOkeran;
14 kwaGadi,+ nguEliyasafu+ unyana kaDehuweli;+
15 kwaNafetali,+ nguAhira+ unyana kaEnan.
16 Ngabo aba ababizwayo kuyo indibano, izikhulu+ zezizwe zooyise. Bona baziintloko zamawaka akwaSirayeli.”+
17 Ngoko uMoses noAron bawathabatha la madoda ayetyunjwe ngamagama.
18 Baza bayihlanganisa yonke indibano ngosuku lokuqala lwenyanga yesibini, ukuze bachaze iminombo yabo+ ngokweentsapho zabo nangokwezindlu zooyise, ngenani lamagama, ukususela kwabanamashumi amabini eminyaka ubudala ukusa phezulu,+ ngokweentloko zabo,
19 kanye njengoko uYehova wamyalelayo uMoses; waza wababhalisa+ entlango yaseSinayi.
20 Koonyana bakaRubhen, izibulo likaSirayeli,+ inzala yabo ngokweentsapho zabo nangokwezindlu zooyise, ngenani lamagama, ngokweentloko zabo, onke amadoda asusela kumashumi amabini eminyaka ubudala ukusa phezulu, bonke abaphuma umkhosi,
21 ababhaliswayo kubo besizwe sakwaRubhen, baba ngamashumi amane anesithandathu amawaka anamakhulu mahlanu.+
22 Koonyana bakaSimeyon,+ inzala yabo ngokweentsapho zabo nangokwezindlu zooyise, ababhaliswayo kubo ngenani lamagama, ngokweentloko zabo, onke amadoda asusela kumashumi amabini eminyaka ubudala ukusa phezulu, bonke abaphuma umkhosi,
23 ababhaliswayo kubo besizwe sakwaSimeyon baba ngamashumi amahlanu anesithoba amawaka anamakhulu mathathu.+
24 Koonyana bakaGadi,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
25 ababhaliswayo kubo besizwe sakwaGadi+ baba ngamashumi amane anesihlanu amawaka anamakhulu amathandathu anamashumi mahlanu.+
26 Koonyana bakaYuda,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
27 ababhaliswayo kubo besizwe sakwaYuda baba ngamashumi asixhenxe anesine amawaka anamakhulu mathandathu.+
28 Koonyana bakaIsakare,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
29 ababhaliswayo kubo besizwe sakwaIsakare baba ngamashumi amahlanu anesine amawaka anamakhulu mane.+
30 Koonyana bakaZebhulon,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
31 ababhaliswayo kubo besizwe sakwaZebhulon baba ngamashumi amahlanu anesixhenxe amawaka anamakhulu mane.+
32 Koonyana bakaYosefu: koonyana bakaEfrayim,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
33 ababhaliswayo kubo besizwe sakwaEfrayim+ baba ngamashumi amane amawaka anamakhulu mahlanu.+
34 Koonyana bakaManase,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
35 ababhaliswayo kubo besizwe sakwaManase baba ngamashumi amathathu anesibini amawaka anamakhulu mabini.+
36 Koonyana bakaBhenjamin,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
37 ababhaliswayo kubo besizwe sakwaBhenjamin baba ngamashumi amathathu anesihlanu amawaka anamakhulu mane.+
38 Koonyana bakaDan,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
39 ababhaliswayo kubo besizwe sakwaDan baba ngamashumi amathandathu anesibini amawaka anamakhulu asixhenxe.+
40 Koonyana baka-Ashere,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
41 ababhaliswayo kubo besizwe sakwa-Ashere baba ngamashumi amane ananye amawaka anamakhulu mahlanu.+
42 Koonyana bakaNafetali,+ inzala yabo ngokweentsapho zabo nangokwezindlu zooyise ngenani lamagama ukususela kwabanamashumi amabini eminyaka ubudala ukusa phezulu, bonke abaphuma umkhosi,
43 ababhaliswayo kubo besizwe sakwaNafetali baba ngamashumi amahlanu anesithathu amawaka anamakhulu mane.+
44 Ngabo aba ababhaliswayo, awababhalisayo uMoses, ekunye noAron nezikhulu zakwaSirayeli, amadoda alishumi elinesibini. Nganye kuwo yayimela indlu kayise.
45 Bonke ababhaliswayo koonyana bakaSirayeli ngokwezindlu zooyise ukususela kwabanamashumi amabini eminyaka ubudala ukusa phezulu, bonke abaphuma umkhosi kwaSirayeli,
46 bebonke ababhaliswayo baba ngamakhulu amathandathu anesithathu amawaka anamakhulu amahlanu anamashumi mahlanu.+
47 Noko ke, bona abaLevi+ ngokwesizwe sooyise ababhaliswanga phakathi kwabo.+
48 Ngokuba wayethethile uYehova kuMoses, esithi:
49 “Sisizwe sakwaLevi kuphela ongayi kusibhalisa, ungalithabathi inani laso phakathi koonyana bakaSirayeli.+
50 Wena ke uze ubamisele abaLevi phezu komnquba weSingqino+ nempahla yawo yonke nento yonke ekuwo.+ Ngabo abaya kuwuthwala umnquba nempahla yawo yonke,+ baze balungiselele+ kuwo; yaye bamele bamise inkampu ijikeleze umnquba.+
51 Nanini na ninduluka nomnquba, ufanele wothulwe+ ngabaLevi; yaye apho nimisa khona inkampu, umnquba wona ufanele umiswe ngabaLevi; kwaye nabani na ongowasemzini osondelayo kuwo makabulawe.+
52 “Kwaye ngamnye koonyana bakaSirayeli umele ayimise inkampu yakhe ngakwiqela lakowabo, mntu ngamnye abe kwisahlulo sezizwe ezithathu+ zakowabo ngokwemikhosi yabo.
53 Ke bona abaLevi bafanele bayimise eyabo inkampu ijikeleze umnquba weSingqino, ukuze ingafikelwa yingqumbo+ indibano yoonyana bakaSirayeli; yaye abaLevi bamele bayigcine inkonzo yomnquba weSingqino.”+
54 Benza ke oonyana bakaSirayeli ngako konke uYehova awamyalela kona uMoses. Benza kanye njengoko.+
Yithumele
Yithumele
Numeri 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Iindlela Zokwenza Intsapho Yakho Yonwabe
Indlela Yokuhlangabezana Namatyala
UGiannis *: “Ishishini lam labhanga ngexesha lokudodobala koqoqosho eGrisi ngenxa yoko sasingasakwazi ukuqhubeka sibhatala indlu namanye amatyala njengesiqhelo. Babungehl’ ubuthongo xa ndicinga ukuba ndiza kuwabhatala njani.”
UKaterina: “Indlu yethu sayakha ngebhongo yaye ayizange ithi qatha into yokuba singaze siphulukane nayo. Sasisoloko sixabana noGiannis ngenxa yamatyala esasintyumpantyumpeka kuwo.”
AMATYALA anokubangela iingxaki entsatsheni okanye ayichithe kuthi tu. Ngokomzekelo, umphandi uJeffrey Dew wafumanisa ukuba uninzi lwezibini ezisematyaleni zichitha ixesha elincinane kunye zize elininzi zilichithele kwiingxabano yaye azonwabanga. Ubukhulu becala ziyaxambulisana zide zibethane, yaye amaxesha amaninzi oku kuye kuzale nezinye iingxaki. Ngoko ayimangalisi into yokuba oyena nobangela woqhawulo mtshato eMerika ziingxaki zemali.
Ukutshona ematyaleni kubeka impilo esichengeni sokugula, njengokuba nengxaki yokungalali, ukusoloko enentloko eqaqambayo nesisu esibuhlungu, isifo sentliziyo kunye nokudandatheka. Inkosikazi egama linguMarta ithi: “Umyeni wam uLuís wayedandatheke gqitha ngenxa yamatyala esasinawo kangangokuba wayesoloko elele imin’ ezi. Indoda endandisoloko ndithembele kuyo nayo ngoku yayiphelelwe ngamacebo.” Abanye abantu abakwazi kumelana nodandatheko. Ngokomzekelo, ijelo leendaba iBBC lachaza ukuba umfazi othile wakumzantsi mpuma eIndiya wazibulala ngenxa yokuba engazange akwazi ukuhlawula imali mboleko elingana nama-R7 000. Waboleka le mali ukuze abhatalele umntwana wakhe iindleko zonyango.
Kuthekani ukuba neyakho intsapho ixinezelekile ngenxa yamatyala? Makhe sihlole iingxaki ezidla ngokujamelana nazo izibini ezinamatyala kunye nemigaqo yeBhayibhile enokuba luncedo.
INGXAKI YOKU-1: Siyatyholana
ULukasz uyavuma esithi: “Ndandisoloko ndityhola umfazi wam ngokusafaza ngemali, ngoxa yena wayekhala ngokuba xa bendinomsebenzi osisigxina ngesinemali eyaneleyo.” Izibini zingakuthintela njani ukungaboni ngasonye ngenxa yamatyala?
Oko ninokukwenza: Sebenzani kunye ekulweni amatyala.
Ukuba nomsindo kwiqabane lakho akuncedi nganto—nokuba mhlawumbi ityala alibangelwanga nguwe. Ngoko kwimeko enje ninokusebenzisa isiluleko seBhayibhile esikweyabase-Efese 4:31 esithi: “Mabususwe kuni bonke ubukrakra bolunya nomsindo nengqumbo nokumemeza nokutshabhisa nabo bonke ububi.”
Musani ukulwa kodwa yilwani amatyala. Umyeni ogama linguStephanos uchaza indlela yena nomfazi wakhe abaye basebenzisana ngayo, uthi: “Siye sawajonga amatyala njengotshaba lwethu.” Ukusebenzisana ngaloo ndlela kuvumelana nencwadi yeMizekeliso 13:10 ethi: “Ngokukhukhumala ubani ubangela usukuzwano kuphela, kodwa kwabo babhunga kunye kukho ubulumko.” Kunokukhukhumala zamani ukulungisa izinto, ncokolani ngeengxaki zemali nize nisebenze ngomanyano.
Ninokubaquka abantwana kwimizamo eniyenzayo. Utata ogama linguEdgardo waseArgentina, uchaza oko kwenzekayo kwintsapho yakhe: “Xa unyana wam omncinci wayefuna ibhayisekile, samcacisela ukuba kutheni singakwazi ukumthengela. Kunoko samnika ibhayisekile kayisemkhulu yaye wayivuyela. Ndafunda ukubaluleka kokusebenzisana kunye njengentsapho.”
KHANIZAME ELI CEBISO: Bekelani bucala ixesha lokuthetha ngokuzolileyo ngeengxaki zemali. Zivumeni naziphi na iimpazamo eniye nazenza. Kunokuba nibambelele kwizinto zexesha elidlulileyo, zamani ukuvumelana ngemigaqo eniza kuyisebenzisa ngezigqibo zemali eniza kuzenza kwixa elizayo.—INdumiso 37:21;Luka 12:15.
INGXAKI YESI-2: Kubonakala ngathi asinakuze siphume ematyaleni.
UEnrique uthi: “Ndenza ityala elikhulu ngenxa yeshishini lam, yaye ukuwohloka kwezoqoqosho eArgentina kwenza izinto zamandundu ngakumbi. Ukongeza, kwakufuneka umfazi wama enziwe utyando, kwakungathi andisayi kuze ndiphuncuke ematyaleni ngokungathi ndirhintyelwe yindlu yesigcawu.” Enye indoda yaseBrazil egama linguRoberto yaphulukana nemali yayo yonke kwishishini, yaze yanamatyala kwiibhanki ezili-12. Ithi: “Ndaba manyonywana ngeyona ndlela ndisoyika ukudibana nabahlobo bam. Ndandiziva ndikatye ngokwenene.”
Yintoni onokuyenza ukuze ukwazi ukweyisa ukudimazeka, ukuziva unetyala okanye uneentloni ngenxa yokuba usematyaleni?
Oko ninokukwenza: Lawulani imali yenu. *
1. Hlolani indlela eniyisebenzisa ngayo imali yenu. Gcina ingxelo yemali engenayo nephumayo mhlawumbi ubuncinane iiveki ezimbini okanye kangangenyanga ukuba oko kunokwenzeka. Yongeza kule ngxelo inkcitho enjengerhafu, i-inshorensi okanye impahla, zinto ezo ezingasoloko zibhatalwa, uze usebenzise umyinge wenyanga yonke.
2. Yongezani umvuzo wenu. Ninokusebenza ixesha elongezelelekileyo empangelweni, izinto obuzisebenzisile musa ukuzilahla phinda uzisebenzise, okanye ube nomsetyenzana owenzela ekhayeni lakho. Isilumkiso: Niyilumkele kodwa, into yokuba umsebenzi ungathabathel’ indawo izinto ezibalulekileyo njengezinto zokomoya.
3. Nciphisani inkcitho. Thenga kuphela xa into uyidinga kungekhona kuba nje ixabiso lithotyiwe. (IMizekeliso 21:5) UEnrique ocatshulwe ngasentla uthi: “Kulungile ukulinda ngaphambi kokuba uthenge, kuba oko kuyanceda ubone enoba uyidinga ngokwenene na loo nto okanye uyayinqwenela nje.” Nanga amanye amacebiso onokuwasebenzisa.
Indawo yokuhlala: ukuba kunokwenzeka, hlalani kwindlu enexabiso eninokukwazi ukulihlawula ekupheleni kwenyanga. Yongani imali ngokuzisebenzisa ngobunono izinto ezinje ngombane namanzi.
Ukutya: Kunokuba nisoloko nisitya kwivenkile zokutyela zenzele umphako. Waphapheleni amaxabiso aphantsi okanye nithenge ngezitampu. Ibhinqa laseBrazil uJoelma lithi: “Ndonga imali eninzi xa ndithenga iziqhamo nemifuno esitratweni endleleni egodukayo.”
Izithuthi: Zithengiseni iimoto eningazisebenzisiyo nize nigcine leyo iseleyo ikwimeko entle kunokuba nikhawuleze ukuya kuthenga entsha. Nisenokuhamba ngeenyawo okanye nikhwele izithuthi zika wonke-wonke.
Emva kokunciphisa inkcitho, ninokukwazi ukuyisebenzisa kakuhle imali eseleyo.
4. Cingisisani ngaphambi kokuba nenze ityala. Okukuqala, ngaphambi kokuba nenze ityala fumanisani ukuba iza kuba ngakanani inzala yalo, umphumo wokulihlawula emva kwexesha nokuba angakanani amathuba okungakwazi ukuhlawula ngexesha elimiselweyo. Fundani ngokucokisekileyo nawona magama mancinane akwizivumelwano zemali-mboleko ngaphambi kokutyobela kuba ababolekisi banokuba nenkohliso maxa wambi. Ngokomzekelo, enye indawo eshishina ngokubolekisa ngemali eMerika yathi inzala yemali-mboleko yayo ngama-24 ekhulwini, kanti eyona nyani kukuba yayingaphezu kwama-400 ekhulwini.
Okulandelayo, cebani indlela eniza kuwahlawula ngayo amatyala. Enye indlela eninokuyisebenzisa kukuhlawula imali eninzi kwasekuqaleni. Ukanti enye indlela kukuyihlawula yonke imali eshiyekileyo yetyala elincinane kuba lo nto iya kunikhuthaza. Mhlawumbi, enye into enokuninceda kukuboleka imali enenzala ephantsi ukuze nihlawule ngayo amatyala anenzala ephezulu.
Okokugqibela, ukuba niyoyisakala ukulihlawula ityala, thethathethanani nombolekisi wemali ukuze nigqibe ngenye indlela eninokulihlawula ngayo. Ningacela ukuba banandisele ixesha lokuhlawula okanye bathobe inzala. Abanye ababolekisi ngemali bangade balinciphise ityala ukuba nikulungele ukuyibhatala yonke imali eseleyo. Zichazeni ngokunyaniseka iingxaki zenu zemali. (Kolose 4:6; Hebhere 13:18) Mayibhalwe phantsi yonke into enivumelana ngayo. Enoba ekuqaleni, siye sakhatywa isicelo senu, ningethi mandla kunoko qhubekani nizama.—IMizekeliso 6:1-5.
Ewe kona, kuza kufuneka izinto nizijonge ngendlela eziyiyo njengoko nisingatha imicimbi yemali. Nesona sicwangciso sicetywe kakuhle sinokungaphumeleli ngenxa yeemeko ezingenakuphepheka, kuba imali isoloko ‘izenzela amaphiko njengokhozi ize iphaphazele isinge emazulwini.’—IMizekeliso 23:4, 5.
KHANIZAME ELI CEBISO: Nisakuba nisenzile isigqibo sendlela eniza kuyisebenzisa ngayo imali, thethani ngendlela ilungu ngalinye lentsapho elinokuyisebenzisa elinokusixhasa ngayo eso sigqibo. Xa elinye ilungu lentsapho libona elinye lincama izinto ezithile, nonke ninokukhuthazeka ekulweni amatyala.
INGXAKI YESI-3: Ukuba namatyala kuxakanis’ ingqondo.
Iinzame zokulwa amatyala zinokwenza ukuba nityeshele ezinye iinkalo ezibalulekileyo zobomi. Enye indoda egama linguGeorgios ikubeka ngale ndlela oku, “eyona ngxaki inkulu esasinayo yayikukuba sasisoloko sintyumpantyumpeka ematyaleni. Ezona zinto zibalulekileyo sazityeshela.”
Oko ninokukwenza: Imali mayibe kwindawo yayo efanelekileyo.
Phezu kwazo nje iinzame, ninokuchitha iminyaka emininzi nibhatala ityala. Kodwa okwangoku, ninokucinga ngendlela eniza kuhlangabezana ngayo nale meko. Kunokusoloko nicinga ngeengxaki zemali eninazo, kunokuba bubulumko ukuthobela eli cebiso leBhayibhile: “Ukuba sinesixhaso nesambatho, masaneliswe zezo zinto.”—1 Timoti 6:8.
Ukuyamkela imeko yokuthwaxwa ziimeko zoqoqosho kunenza “niqineseke ngezinto ezibaluleke ngakumbi.” (Filipi 1:10) Ezi zinto ‘zibaluleke ngakumbi’ ziquka ukuba nobuhlobo noThixo kunye nentsapho yakho. UGeorgios, okhankanywe ngaphambilana uthi: “Nangona singekawagqibi amatyala ethu, awaseyiyo eyona nto iphambili kubomi bethu. Ngoku sonwabile emtshatweni wethu kuba sichitha ixesha elininzi kunye, kwizinto zokomoya nabantwana bethu.”
KHANIZAME ELI CEBISO: Yenzani uludwe lwezinto ezizezona zixabisekileyo ezingenakuthengwa ngemali. Okulandelayo, hlolani ukuba aninakulongeza kusini na ixesha enilichitha kwezo zinto nizidwelisileyo.
Amatyala akayiphumz’ ingqondo, yaye ukuwahlawula kufuna nincame izinto ezithile; sekunjalo umgudu uyafuneka. Umyeni ogama linguAndrzej ohlala ePoland, uvuma athi: “Kwaba kubi endlini xa ndafumanisa ukuba umfazi wam uye wabolekela umhlobo wakhe aphangela naye imali, nowaphel’ emehlweni emva kokuba eyifumene.” Echaza indlela abayilungisa ngayo le ngxaki uthi: “Saye samanyana ngakumbi—singamanyaniswa yile ngxaki, kodwa kukusebenza kunye siyicombulula.”
^ isiqe. 3 Amanye amagama kweli nqaku atshintshiwe.
^ isiqe. 17 Ukuze ufumane amacebiso angakumbi, funda ungcelele lwamanqaku akwinkupho uVukani! kaSeptemba 2011 athi “Indlela Yokuyisebenzisa Kakuhle Imali Yakho” epapashwe ngamaNgqina kaYehova.
ZIBUZE . . .
Ndingayinceda njani intsapho yam iphume ematyaleni?
Singawathintela njani amatyala ukuba angasongameli okanye onakalise ubuhlobo bethu?
Funda Okungakumbi
Iingxaki Zemali Namatyala—Ngaba IBhayibhile Ingakunceda
Imali ayiluzisi ulonwabo, Kodwa imigaqo yeBhayibhile emine ingakunceda kwizinto eziphathelele imali.
Indlela Yokulumkela Inkcitho
Sukulinda de uphelelwe yimali ukuze ucinge ngendlela yokulumkela inkcitho. Funda indlela yokulumkela ukudyiwaza ungekade ungene engxakini.


text:
Nceda Abanye Bazifeze Izinto Ezisemandleni Abo
“Ndiya kukucebisa iliso lam likuwe.”
1, 2. UYehova ubajonga njani abakhonzi bakhe abasemhlabeni?
XA ABAZALI bebukele abantwana babo bedlala, badla ngokumangaliswa kukubona izinto abakwaziyo ukuzenza. Ngaba loo nto ikhe yenzeke nakuwe? Omnye umntwana usenokubonakala eyincutshe kwezemidlalo, ngoxa omnye elichule kumsebenzi wezandla nobugcisa. Kungakhathaliseki ukuba ziziphi iziphiwo abanazo abo bantwana, abazali bayavuyiswa kukubanceda ekuziphuhliseni.
2 Naye ke uYehova unomdla kubantwana bakhe abasemhlabeni. Xa ejonge abakhonzi bakhe banamhlanje uye abone “izinto ezinqwenelekayo zazo zonke iintlanga.” (Hag. 2:7) Eyona nto ibenza baxabiseke ngokukhethekileyo lukholo nokuzinikela kwabo. Noko ke, mhlawumbi uye waphawula ukuba phakathi kwamaNgqina kukho abazalwana abanezakhono ezahlukahlukeneyo. Abanye ngamachule okuthetha, ngoxa abanye bephum’ izandla ngokulungelelanisa izinto. Koodade abaninzi kulula ukufunda iilwimi zasemzini ukuze bashumayele ngazo, ngoxa abanye bebalasele ngokunceda abo bafuna ukhuthazo okanye ngokunyamekela abagulayo. (Roma 16:1, 12) Ngaba akusivuyisi ukuba kwibandla elizaliswe ngamaKristu anjalo?
3. Yiyiphi imibuzo esiza kuthetha ngayo kweli nqaku?
3 Kusenokwenzeka ukuba abanye abazalwana, kuquka abo baselula okanye basandul’ ukubhaptizwa, abakayazi ncam eyona nto banokuyenza ebandleni. Singabanceda njani bazifeze izinto ezisemandleni abo? Kutheni simele sizame ukukhangela izinto ezintle kubo, ngaloo ndlela sixelisa uYehova?
UYEHOVA UBONA OKULUNGILEYO KUBAKHONZI BAKHE
4, 5. Ingxelo ekuBagwebi 6:11-16 ibonisa njani ukuba uYehova uyakwazi ukubona izinto ezinokwenziwa ngabakhonzi bakhe?
4 IBhayibhile ineengxelo eziliqela ezibonisa phandle ukuba uYehova akaneliswa nje kukubona izinto ezintle kubakhonzi bakhe kodwa ubona nezo banamandla okuzenza. Ngokomzekelo, xa uGidiyon wakhethelwa ukuba akhulule abantu bakaThixo kwingcinezelo yamaMidiyan, umele ukuba wothuka xa ingelosi yambulisa isithi: “UYehova unawe, kroti, elinamandla.” UGidiyon wayengaziboni ‘enamandla,’ ibe wayevakalelwa ukuba akanakukwazi ukuhlangula abantu bakaThixo. Kodwa ke, yena uYehova wayengaboni ngolo hlobo. Wayeyibona into enokufezwa nguGidiyon yaye esazi ukuba unokumsebenzisa ukuze ahlangule uSirayeli.
5 UYehova wathuma uGidiyon ukuba ahlangule uSirayeli ngenxa yokuba wayebone ubuchule bakhe. Enye into, ingelosi kaYehova yakuphawula ukuzibhokoxa kukaGidiyon xa wayebhula ingqolowa. Ikho nenye into eyatsala umdla wale ngelosi kuGidiyon. Kumaxesha okubhalwa kweBhayibhile, abalimi babeyibhulela ebaleni ingqolowa ukuze umququ uphetshethwe ngumoya. Yena uGidiyon wayeyibhulela emfihlakalweni, kwisixovulelo sewayini loo ngqolowa yakhe ingephi ukuze ingaphangwa ngamaMidiyan. Wayekrelekrele ngokwenene! Ayimangalisi ke into yokuba xa uYehova ejonge uGidiyon anganeli nje ukubona umlimi olumkileyo
6, 7. (a) Yahluke njani indlela uYehova awayemjonga ngayo uAmosi kuleyo yamanye amaSirayeli? (b) Yintoni ebonisa ukuba uAmosi wayekhanyiselwe?
6 Nakwimeko yomprofeti uAmosi siyakwazi ukubona ukuba uYehova waziphawula izinto awayenokuzenza lo mkhonzi wakhe, nakuba wayebonakala kungekho yakhe kwabaninzi. UAmosi wazichaza njengomalusi nomtheni wamakhiwane emithi yesikamore
7 Wayephuma kwilali esemaphandleni, kodwa ukwazi kwakhe ngezithethe nabalawuli bexesha lakhe kubonisa ukuba wayekhanyiselwe. Kuyabonakala ukuba wayeyiqonda kakuhle imeko yakwaSirayeli, kuquka eyezizwe ezingabamelwane, mhlawumbi ngenxa yokunxibelelana kwakhe nabarhwebi. (Amosi 1:6, 9, 11, 13; 2:8; 6:4-6) Bambi abaphengululi beBhayibhile bayabuncoma ubuchule bokubhala awayenabo uAmosi. Akazange anele nje kukukhetha amagama alula nanamandla, kodwa wayenesimbo sokuthelekisa nokudlala ngamagama. Enyanisweni, ukumphendula kwakhe ngenkalipho umbingeleli owonakeleyo uAmatsiya kwaqinisekisa ukuba uYehova wayengaphazamanga ngokukhetha kwakhe uAmosi yaye wayeza kusebenzisa izakhono zakhe ezisenokuba zazingabonakali ebantwini.
8. (a) UYehova wamqinisekisa wathini uDavide? (b) Kutheni amazwi akwiNdumiso 32:8 ebakhuthaza abo bangazithembanga okanye bangenamava?
8 UYehova uyakwazi ukubona izinto anamandla okuzenza umkhonzi wakhe ngamnye. Waqinisekisa uKumkani uDavide ukuba wayeza kusoloko emkhokela, ‘iliso lakhe likuye.’ (Funda iNdumiso 32:8.) Ngaba uyasibona isizathu sokuba kumele kusikhuthaze oku? Nokuba sele singazithembanga, uYehova unokusinceda senze izinto esingazange sicinge ukuba singakwazi ukuzenza. Kanye njengokuba utitshala olichule enokuthi chu enceda umfundi ongenamava, naye uYehova uyasikhokela ukuze sifeze oko kusemandleni ethu. UYehova usenokusebenzisa omnye umKristu ukuze asincede sikwenze oku. Njani?
KHANGELA IZINTO EZILUNGILEYO KWABANYE
9. Yintoni esinokuyenza ukuze sithobele isibongozo sikaPawulos sokuba ‘sinyamekele’ izilangazelelo zabanye?
9 UPawulos wabongoza onke amaKristu ukuba ‘anyamekele’ izilangazelelo zabazalwana bawo. (Funda eyabaseFilipi 2:3, 4.) Eyona nto ithethwa nguPawulos kukuba simele siziphawule iziphiwo abanazo abanye yaye siyivume loo nto. Sivakalelwa njani xa kukho umntu onomdla kwinkqubela esiyenzileyo? Ngokuqhelekileyo, oko kudla ngokusikhuthaza sifune ukwenza ngakumbi, sikhuphe nawokugqibela amandla. Ngokufanayo, xa siyivuma into yokuba abazalwana bethu banesiphiwo, oko kubanceda batyhalele phambili baze bakhule ngokomoya.
10. Ngubani kanye kanye onokufuna ingqalelo yethu?
10 Ngubani kanye kanye onokufuna ingqalelo yethu? Kakade ke, sonke sikhe siyifune ingqalelo yabanye. Kodwa ke, abazalwana bethu abaselula nabo basandul’ ukubhaptizwa bamele bayive into yokuba banendima abayidlalayo ebandleni. Oku kuya kubanceda baqonde ukuba baxabisekile ebandleni. Kwelinye icala, ukungabahoyi kunokubatyhafisa kumnqweno wokuthwala iimbopheleleko ezingakumbi nakuba iLizwi likaThixo libakhuthaza ukuba benjenjalo.
11. (a) Omnye umdala wamnceda njani umzalwana oselula woyisa ukuba neentloni? (b) Ufunda ntoni kumava kaJulien?
11 ULudovic, umdala owancedwayo ngabazalwana abaneliso elibukhali ngoxa wayeselula uthi: “Xa ndibonisa umdla wokwenene kumzalwana, uye enze inkqubela ngokukhawuleza.” Ethetha ngoJulien, umzalwana oselula owayeneentloni, uLudovic uthi: “UJulien wayekhe azame ukuzibhokoxa kodwa kube nzima kuba wayephakuzela. Kodwa ndandibona ukuba unobubele yaye uzimisele ukunceda abanye ebandleni. Ngoko ke, kunokuba ndimgxeke, ndandijonga kwezo zinto zintle azenzayo, ndize ndimkhuthaze.” Ethubeni uJulien wakufanelekela ukuba sisicaka solungiselelo, ibe ngoku unguvulindlela othe ngxi.
BANCEDE BAFEZE OKUSEMANDLENI ABO
12. Luluphi uphawu olufunekayo ukuze uncede umntu afeze okusemandleni akhe? Zekelisa.
12 Inyaniso kukuba, ukuze sikwazi ukunceda abanye bafeze okusemandleni abo, simele sibe neliso elibukhali. Njengokuba amava kaJulien ebonisa, kusenokufuneka sijonge ngaphaya kobuthathaka bomntu ukuze sibone iimpawu ezintle nobuchule anabo obufuna ukuphuhliswa. Yile ndlela kanye uYesu awayemjonga ngayo umpostile uPetros. Nakuba uPetros wayekhe abhatyaze, uYesu wabonisa ukuba wayeza kuzinza njengelitye.
13, 14. (a) UBharnabhas wayibonisa njani ingqiqo kwimeko kaMarko? (b) Omnye umzalwana oselula walufumana njani uncedo olufana nolo lwafunyanwa nguMarko? (Jonga umfanekiso osekuqaleni.)
13 NoBharnabhas wenza okufanayo kuYohane, owayenefani yesiRoma enguMarko. (IZe. 12:25) Kuhambo lokuqala lukaPawulos njengomthunywa wevangeli ehamba noBharnabhas, uMarko waba ‘ngumlindi,’ mhlawumbi enyamekela iintswelo zabo. Noko ke, xa bafika ePamfiliya, uMarko wabashiya kwesinomhlwa. Kwanyanzeleka ukuba bahambe ngaphandle kwakhe basinga emntla, kummandla owawudume ngokuba nabaphangi. (IZe. 13: 5, 13) Noko ke, kuyabonakala ukuba uBharnabhas wakuphosa kwelokulibala oko kungazinzi kukaMarko ibe kamva wasebenzisa elo thuba ukumqeqesha ngakumbi. (IZe. 15:37-39) Oku kwamnceda lo mfana waba ngumkhonzi oqolileyo kaYehova. Okubangel’ umdla kukuba kamva, uMarko wayeseRoma noPawulos, owayelibanjwa ngelo xesha, ibe naye wabalwa kwabo bathumela imibuliso kumaKristu ebandla laseKolose. UPawulos wathetha kakuhle ngaye. (Kol. 4:10) Cinga nje indlela amele ukuba wavuya ngayo uBharnabhas xa uPawulos wayecela ukuncedwa nguMarko.
14 UAlexandre, osandul’ ukuba ngumdala, ukhumbula ukuba kwamnceda gqitha ukuba nengqiqo kwabazalwana kule nkalo. Uthi: “Xa ndandiselula, kwakunzima nyhani ukuthandaza ebandleni. Omnye umdala wandibonisa into endinokuyenza ukuze ndikwazi ukuzola xa ndithandaza. Kunokuba andiyekise ukuthandaza, wandinika amathuba okuthandaza rhoqo kwiintlanganiso zenkonzo yasentsimini. Ethubeni, ndakwazi ukuzithemba.”
15. UPawulos wabonisa njani ukuba uyabaxabisa abazalwana bakhe?
15 Xa siphawula iimpawu ezintle komnye umKristu, ngaba siye simncome ngazo? KumaRoma isahluko 16, uPawulos wancoma amaKristu angaphezu kwayi-20 ngenxa yeempawu ezintle ezazibangela ukuba awathande. (Roma 16:3-7, 13) Ngokomzekelo, uPawulos wayivuma into yokuba uAndroniko noYuniya babenethuba elidana kunaye bemanyene noKristu, egxininisa ukunyamezela kwabo. UPawulos wathetha kakuhle nangomama kaRufo, mhlawumbi ngenxa yokuba wayekhe wamnyamekela ngothando.
16. Ukuncoma umntu oselula kunokuba nayiphi imiphumo?
16 Ukubancoma ngokunyaniseka abanye kuba nemiphumo emihle. Cinga nje ngemeko kaRico, inkwenkwana yaseFransi, eyayidinyazwa kukungafuni kukayise ongeloNgqina ukuba ibhaptizwe. URico wayecinga ukuba kuza kufuneka alinde de abe mdala ukuze akwazi ukukhonza uYehova ngokupheleleyo. Wayebuhlungu nayinto yokuba egculelwa esikolweni. UFrédéric, umdala webandla owayecelwe ukuba afundele uRico iBhayibhile, uthi: “Ndamncoma kuba ukuchaswa kwakhe kwakubonisa ukuba uye wanesibindi sokuzichaza ukuba uliNgqina likaYehova.” La mazwi amomeleza uRico wazimisela ngakumbi ukuhlala engumzekelo watsho wanobuhlobo ngakumbi noyise. URico wabhaptizwa xa wayeneminyaka eyi-12.
17. (a) Singabanceda njani abazalwana bethu bazibhokoxe ngakumbi? (b) Omnye umthunywa wevangeli uye wabanceda njani abazalwana abaselula, ibe kuye kwanayiphi imiphumo oko?
17 Sihlandlo ngasinye sibancoma abazalwana ngokuzenza kakuhle izabelo zabo okanye ngemigudu abayenzileyo, oko kuyabakhuthaza ukuba bazibhokoxe ngakumbi ekukhonzeni uYehova. USylvie, * oye wakhonza kwiBheteli yaseFransi kangangeminyaka, wathi nabo oodade banokudlala indima enkulu ekuncomeni abazalwana. Wakhankanya into yokuba oodade badla ngokuba nobuchule bokuchaza iinkcukacha ezahlukahlukeneyo okanye imigudu abaye bayiphawula. Ngoko ke, loo “mazwi okhuthazo anokongeza kulawo abazalwana abanamava.” Waphinda wathi: “Ndivakalelwa ukuba ngumsebenzi wethu ukuncoma abanye.” (IMize. 3:27) UJérôme, ongumthunywa wevangeli eFrench Guiana, uye wanceda abazalwana abaninzi abaselula bafanelekela ukuba ngabathunywa bevangeli. Uthi: “Ndiye ndaphawula ukuba xa ndibancoma ngokukhethekileyo kwiinkalo ezithile zobulungiseleli babo okanye ngamagqabaza abo acingisiswe kakuhle, abazalwana abaselula batsho bakwazi ukuzithemba. Oko kubanceda benze konke okusemandleni ukuze baphucule.”
18. Kutheni kuluncedo nje ukusebenza kunye nabazalwana abaselula?
18 Enye indlela esinokubakhuthaza ngayo abazalwana bethu ukuze benze inkqubela yokomoya kukusebenza kunye nabo. Umdala usenokucela umzalwana oselula onobuchule bokusebenzisa ikhompyutha ukuba amprintele inkcazelo ethile enokukhuthaza abakhulileyo abangenazo iikhompyutha kwiwebhsayithi ethi jw.org. Okanye xa kukho umsebenzi oza kuwenza kwiHolo yoBukumkani, unokucela umzalwana oselula ukuba akuncedise. Ezo nzame ziya kukunceda ufumane ithuba lokuzibona kakuhle izakhono zabaselula, ubancome uze ubone imiphumo.
YAKHELA IKAMVA
19, 20. Kutheni simele sincede abanye benze inkqubela?
19 Xa uYehova wakhetha uYoshuwa ukuba akhokele amaSirayeli, wayalela uMoses ukuba ‘amkhuthaze aze amomeleze.’ (Funda iDuteronomi 3:28.) Baya bethontelana abantu ababa ngamaNgqina ehlabathini lonke. Onke amaKristu anamava
20 Enoba sikwibandla elimiselweyo okanye kwiqela elincinane eliseza kumiselwa njengebandla, masakhe silungiselela ikamva. Undoqo kukuxelisa uYehova, yena osoloko ekhangela okulungileyo kubakhonzi bakhe.
^ isiqe. 17 Asilogama lakhe eli.